Președintele Klaus Iohannis a vorbit astăzi la telefon cu omologul său francez, Emmanuel Macron, despre candidatura Laurei Codruța Kovesi la funcția de procuror-șef european.

„În virtutea bunei colaborări și a bunei înțelegeri între cei doi șefi de stat, Președintele Emmanuel Macron i-a transmis Președintelui Klaus Iohannis că va retrage candidatura domnului Jean-François Bohnert și că o va susține pe doamna Laura Codruța Kövesi la conducerea Parchetului European”, se arată într-un comunicat de presă al Administrației prezidențiale.

Kovesi este susținută de Parlamentul European pentru postul de șef al Parchetului European, care urmează să devină operațional în 2020.

Noul legislativ, constituit în urma alegerilor din 24-26 mai, a precizat într-un comunicat că susține, ca și în legislatura precedentă, candidatura Laurei Codruța Kovesi la funcţia de procuror-şef european.

Potrivit legislației europene referitoare la instituția Procurorului Public European (art. 14), procurorul-șef este numit de comun acord de Parlamentul European și Consiliul European pentru un mandat de 7 ani, care nu poate fi reînnoit. Este vorba, așadar, despre o co-decizie a celor două instituții europene, iar în ceea ce privește Consiliul European, decizia trebuie luată cu majoritate simplă.

Înainte de încheierea precedentei legislaturi, Consiliul Uniunii Europene - la președinția căruia se afla România - a susținut candidatura francezului Jean Francois Bohnert, actual procuror general la Reims, în timp ce Laura Codruța Kovesi beneficia de susținerea Parlamentului European. Între cele două instituții au fost organizate mai multe runde de negocieri, dar nu au ajuns la un consens.

Presa a anunțat de curând că procurorul francez, principalul contracandidat al fostei șefe a Direcției Naționale Anticorupție și favoritul Consiliului în negocierile cu Parlamentul European, Jean-François Bohnert, a fost numit pe un alt post, în Franța, respectiv în fruntea Parchetului Financiar. Consiliul Uniunii Europene nu va retrage însă candidatura francezului Jean-Francois Bohnert la funcția de procuror-șef al Parchetului UE, pentru că ar însemna ca în competiție să intre celălalt candidat, clasat pe locul al treilea, germanul Andreas Ritter, au explicat pentru Digi24.ro surse de la Bruxelles. În schimb, Franța va susține și ea candidatura Laurei Codruța Kovesi, a scris recent și Financial Times.